На 15 октомври 1939 г. крайцерът пристига в Талин. На 22 октомври се пребазира в Лиепая, която става за него база до края на съветско-финската война. В тази война крайцера има една бойна операция – на 1 декември 1939 г. излиза в морето за обстрел на финска брегова батарея на острова Русаре. Без кораби за прикритие и сведения за разположенията на минните полета, корабът по чудо избягва да се натъкне на тях. При удара по батареята са изстреляни 35 снаряда (повредени са пристан, казарма, маяк, самата батарея не пострадва). В отговор финландците изстрелват 15 снаряда и по техни данни имат попадения в крайцера (съветските историци не потвърждават попадания в кораба).